પોલીસની પ્રાથમીક તપાસમાં જુના માર્કેટ યાર્ડમાં ચાર માસ પહેલા ભીષણ આગના બનાવમાં ગુજકોટના બચી ગયેલા બારદાન બારોબાર વેચી નાખવાનું કૌભાંડ થયાનું બહાર આવતા ગઈકાલે પોલીસ કમિશનર મનોજ અગ્રવાલ, જિલ્લા પોલીસ વડા બલરામ મીના સહિતના સ્ટાફે પ્રેસ કોન્ફરન્સ યોજી હતી. જેમાં મગન ઝાલાવડિયા સહિતની ટોળકીએ આગમાં બચેલા 34.800 બારદાનને લાતીપ્લોટમાં આવેલ આશાપુરા ટ્રેડર્સ નામની પેઢીના માલીક મહેશ પ્રધાન ભાનુશાળી, સાગર ટ્રેડર્સના માલીક અરવિંદ ઠકકરને વેચી દીધાનું બહાર આવ્યું છે. તેમજ ગુજકોટના મેનેજર મનોજ વ્યાસને રૂા.10 લાખ આપી કૌભાંડ આચર્યાનું બહાર આવ્યું છે. દરમિયાન આ કૌભાંડમાં મગનના વેવાઈ કાનજી સહિત 7 શખસો સંડોવાયેલા હોય આજે મગનની ધરપકડ બાદ અન્ય શખસોને પણ ઝડપી લેવા કાર્યવાહી હાથ ધરી છે. તેમજ રૂા.10 લાખની લાંચ લેનાર ગુજકોટના મેનેજર સામે પણ પગલા લેવાશે.